Bratislava 18. augusta (TASR) - Spoločnosť Klas, a. s., Veľký Krtíš skončila polročné hospodárenie so stratou takmer 15 miliónov Sk. Podľa informácií jej predstaviteľov rast druhotnej platobnej neschopnosti zhoršuje finančnú situáciu podniku, pričom nedostatok finančných zdrojov limituje ďalší rozvoj podnikateľských aktivít.
Spoločnosť, ktorá sa okrem iného zaoberá obchodnou činnosťou v oblasti kŕmnych zmesí, rastlinných výrobkov a agrochemikálií a produkciou pekárenských výrobkov, vykázala za hodnotené obdobie záporný prevádzkový hospodársky výsledok 15,4 milióna Sk a stratu vo finančnej oblasti 5,5 milióna Sk. Celkový výsledok čiastočne vylepšil len mimoriadny hospodársky výsledok v kladnej hodnote skoro 6 miliónov Sk. Spoločnosť evidovala ku koncu júna záväzky voči dodávateľom na úrovni 14,5 milióna Sk a pohľadávky voči odberateľom vo výške 28,4 milióna Sk. Skoro 18 miliónov Sk pritom bolo po lehote splatnosti. Spoločnosť bola zaťažená bankovými úvermi v sume 74,5 milióna Sk, z ktorých necelých 60 miliónov Sk predstavovali dlhodobé pôžičky.
Celkový majetok firmy zodpovedal v jej účtovníctve sume 201,1 milióna Sk, z toho cudzie zdroje pokrývali takmer 129 miliónov Sk. Základné imanie vytvorila spoločnosť na úrovni 106,3 milióna korún. Vyšší ako 5-% akcionársky podiel majú spoločnosti Seafly Bratislava, Koin Bratislava a Poľnohospodársko-potravinársky investičný fond Levice, ktorý je v likvidácii.